CELEX: 32010D0192
Language: bg
Date: 2010-03-29 00:00:00
Title: 2010/192/ЕС: Решение на Комисията от 29 март 2010 година за освобождаване на търсенето и добива на нефт и природен газ в Англия, Шотландия и Уелс от прилагането на Директива 2004/17/ЕО на Европейския парламент и на Съвета относно координирането на процедурите за възлагане на поръчки от възложители, извършващи дейност в секторите на водоснабдяването, енергетиката, транспорта и пощенските услуги (нотифицирано под номер C(2010) 1920) (Текст от значение за ЕИП)

31.3.2010   
            
            
               BG
            
            
               Официален вестник на Европейския съюз
            
            
               L 84/52
            
         РЕШЕНИЕ НА КОМИСИЯТА
   от 29 март 2010 година
   за освобождаване на търсенето и добива на нефт и природен газ в Англия, Шотландия и Уелс от прилагането на Директива 2004/17/ЕО на Европейския парламент и на Съвета относно координирането на процедурите за възлагане на поръчки от възложители, извършващи дейност в секторите на водоснабдяването, енергетиката, транспорта и пощенските услуги
   (нотифицирано под номер C(2010) 1920)
   (само текстът на английски език е автентичен)
   (текст от значение за ЕИП)
   (2010/192/ЕС)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 2004/17/ЕО на Европейския парламент и на Съвета от 31 март 2004 г. относно координирането на процедурите за възлагане на поръчки от възложители, извършващи дейност в секторите на водоснабдяването, енергетиката, транспорта и пощенските услуги (1), и по-специално член 30, параграф 5 и параграф 6 от нея,
   като взе предвид искането, подадено от дружеството Shell U.K. Limited (наричано по-долу тук Shell) по електронна поща на 15 октомври 2009 г.,
   след допитване до Консултативния комитет по обществените поръчки,
   като има предвид, че:
   I.   ФАКТИ
   
   
               (1)
            
            
               Съгласно член 27 от Директива 2004/17/ЕО, на възлагащите органи и фирми (contracting entities) в секторите на търсенето и добива на нефт или природен газ в Обединеното кралство бе разрешено да прилагат алтернативен режим вместо нормално действащите правила. Алтернативният режим включва определени задължения в областта на статистиката, както и задължение за съблюдаване на принципите за недискриминация и конкуренция при възлагането на доставки, строителство и услуги, по-специално във връзка с информацията, която възлагащият орган или фирма предоставя на икономическите оператори относно своите намерения за възлагане на такива дейности.
            
         
               (2)
            
            
               Посоченият в член 30 механизъм, свързан с дерогация от разпоредбите на Директива 2004/17/ЕО — при някои обстоятелства и за някои оператори, се отнася също и за цитираното по-горе намаление на задължения съгласно член 27 от същата директива.
            
         
               (3)
            
            
               На 15 октомври 2009 г. Shell подаде по електронната поща искане съгласно член 30, параграф 5 от Директива 2004/17/ЕО. В съответствие с член 30, параграф 5, алинея първа, Комисията уведоми британските власти за това искане, с писмо от 21 октомври 2009 г., на което британските власти отговориха по електронна поща на 16 ноември 2009 г. Също така, с електронно писмо от 17 ноември 2009 г. Комисията поиска от Shell допълнителна информация, която бе изпратена от Shell по електронна поща на 25 ноември 2009 г.
            
         
               (4)
            
            
               Подаденото от Shell искане се отнася за търсене и добив на нефт и природен газ в Англия, Шотландия и Уелс. В съответствие с предходни решения на Комисията във връзка със сливанията (2), в искането бяха описани три различни дейности, извършвани от Shell, а именно:
               
                           а)
                        
                        
                           търсене на нефт и природен газ;
                        
                     
                           б)
                        
                        
                           добив на нефт; и
                        
                     
                           в)
                        
                        
                           добив на природен газ.
                        
                     В съответствие с гореспоменатите решения на Комисията, понятието „добив“ ще обхваща, за целите на настоящото Решение, и „разработването“, т.е. създаване на подходяща инфраструктура за бъдещ добив (нефтени платформи, тръбопроводи, терминали и др.).
            
         II.   ПРАВНА УРЕДБА
   
   
               (5)
            
            
               В член 30 от Директива 2004/17/ЕО е посочено, че договорите за изпълнение на някоя от дейностите, за които се отнася Директива 2004/17/ЕО, не попадат под действието на цитираната Директива, ако в съответната държава-членка, където се извършва дейността, тази дейност е пряко изложена на конкуренция в пазари, достъпът до които не е ограничен. Прякото излагане на конкуренция се оценява въз основа на обективни критерии, като се отчитат характерните особености на съответния сектор. Достъпът се счита за неограничен, ако въпросната държава-членка е изпълнила и прилага съответните разпоредби на правото на ЕС относно отварянето на даден сектор или на част от него.
            
         
               (6)
            
            
               Тъй като Обединеното кралство е въвело и прилага Директива 94/22/ЕО на Европейския парламент и на Съвета от 30 май 1994 г. относно условията за предоставяне и ползване на разрешения за търсене, проучване и добив на въглеводороди (3), в съответствие с член 30, параграф 3, алинея първа от Директива 2004/17/ЕО следва да се счита, че достъпът до пазара не е ограничен. Прякото излагане на конкуренция в определен пазар следва да се оценява въз основа на различни критерии, нито един от които сам по себе си няма решаващо значение.
            
         
               (7)
            
            
               При оценяването дали съответните оператори са подложени на пряка конкуренция в пазарите, за които се отнася настоящото Решение, следва да бъдат взети под внимание пазарният дял на основните пазарни участници и степента на концентрация, съществуваща в тези пазари. Тъй като условията за различните видове дейности, попадащи в обхвата на настоящото Решение, се различават, следва да се направят отделни оценки за всяка дейност/пазар.
            
         
               (8)
            
            
               Настоящото Решение не засяга прилагането на правилата за защита на конкуренцията.
            
         III.   ОЦЕНКА
   
   
               (9)
            
            
               В цитираното по-горе (в съображение 4) предходно Решение на Комисията се счита, че всяка една от трите дейности, предмет на разглежданото искане (търсене на нефт и природен газ, добив на нефт и добив на природен газ), представлява отделен продуктов пазар. Поради това те следва да бъдат разгледани поотделно.
            
         
               (10)
            
            
               Според установената практика на Комисията (4) търсенето на нефт и природен газ представлява един продуктов пазар, тъй като не е възможно от самото начало да бъде определено дали търсенето ще доведе до откриването на нефт или на природен газ. Освен това в рамките на тази дългогодишна практика на Комисията бе установено, че географският обхват на този пазар включва целия свят.
            
         
               (11)
            
            
               Пазарните дялове на операторите, развиващи дейности в областта на търсенето на нефт и природен газ, могат да бъдат измерени посредством три показателя: капитални разходи, доказани запаси и прогнозен добив. Използването на капиталните разходи като показател за пазарните дялове е неподходящо, като една от причините за това са големите различия между специфичните инвестиции, които са необходими в различните географски райони. Така например, необходимите специфични инвестиции при търсене на нефт и газ в Северно море са значително по-големи в сравнение със съответните инвестиции в Близкия изток.
            
         
               (12)
            
            
               Обикновено за оценка на пазарните дялове в този сектор се използват останалите два параметъра, а именно дяловете от доказаните запаси и от очаквания добив (5).
            
         
               (13)
            
            
               Към 31 декември 2008 г. доказаните световни запаси на нефт и природен газ, взети заедно, възлизат според наличната информация на общо 385 милиарда нормални кубични метра (standard cubic meters) нефтен еквивалент („нм3 н.е.“) (6). Делът на Shell в тези запаси възлиза на 1,759 милиарда нм3 н.е., което отговаря на пазарен дял от 0,46 %. Към 1 януари 2009 г. общите доказани запаси на нефт и газ във Великобритания възлизат на малко над 0,88 милиарда нм3 н.е. (7), или малко повече от 0,22 %. Делът на Shell в тях е дори още по-малък. Според наличната информация, съществува пряка корелационна връзка между доказаните запаси на нефт и природен газ и прогнозния бъдещ добив. В този смисъл нищо в наличната информация не показва, че пазарният дял на Shell би бил съществено различен, ако бъде изразен на база прогнозен добив вместо на база на доказаните запаси. В съображения 14 и 17 по-долу са представени пазарните дялове на Shell и на основните му конкуренти в добива съответно на нефт и на природен газ. Като се имат предвид зависимостите между доказаните запаси и реалния добив, тези стойности могат да бъдат разглеждани и като показатели за степента на конкурентност на разглеждания тук пазар. Пазарът на търсене на находища на нефт и природен газ не е силно концентриран. Освен с присъствието на държавни фирми, този пазар се характеризира и с участието на две други вертикално интегрирани частни дружества от групата на свръхголемите нефтодобивни фирми (BP и ExxonMobil), както и няколко от така наречените „големи“ нефтодобивни фирми. Така посочените данни показват наличието на пряка изложеност на конкуренция.
            
         
               (14)
            
            
               Съгласно установената практика на Комисията (8) разработването на находища и добивът на (суров) нефт се разглеждат като отделен продуктов пазар, чийто географски обхват включва целия свят. Според наличната информация (9) общият световен добив на нефт през 2008 г. е възлизал на 81 820 милиона барела дневно. В същата година добивът на Shell e бил 1 771 милиона барела дневно, което съответства на пазарен дял от 2,16 %. За целите за настоящия анализ, от съществено значение са степента на концентрация и размерът на съответния пазар като цяло. В това отношение Комисията отбелязва, че пазарът за добив на суров нефт се характеризира с присъствието на големи държавни фирми, както и на две други международни вертикално интегрирани частни дружества (от групата на така наречените свръхголеми нефтодобивни фирми — BP и ExxonMobil, чиито дялове в световния добив през 2008 г. са били съответно 3,08 % и 2,32 %), както и няколко от така наречените „големи“ нефтодобивни фирми (10). Тези фактори показват, че на пазара присъстват няколко участници, между които може да се предполага, че съществува реална конкуренция.
            
         
               (15)
            
            
               В предходно решение на Комисията (11), отнасящо се за разпределението и доставките на газ за крайни потребители, има разграничение между нискокалоричен (LCV) газ и висококалоричен (HCV) газ. Също така Комисията е разглеждала и въпроса дали доставките на втечнен природен газ (LNG) следва да бъдат разграничени от доставките на природен газ по газопроводи (12). В по-късно прието Решение на Комисията (13) обаче, отнасящо се, наред с други въпроси, за разработването на находища и добива на природен газ, бе оставен открит въпросът (за целите на това цитирано Решение) дали съществуват самостоятелни пазари за нискокалоричен (LCV) природен газ, висококалоричен (HCV) природен газ и втечнен природен газ (LNG), „тъй като окончателният резултат от оценката не се влияе от това, кое точно определение е възприето“. В настоящото Решение този въпрос отново може да бъде оставен открит, по следните причини:
               
                           —
                        
                        
                           Shell не произвежда втечнен природен газ (LNG);
                        
                     
                           —
                        
                        
                           Дружеството Shell U.K. Limited има дейност във Великобритания (Шотландия, Англия и Уелс), където на „спот“ пазара за природен газ, т.нар. „National Balancing Point“, не се прави разграничение между нискокалоричен (LCV) и висококалоричен (HCV) газ. Отговорността за контрола върху качеството на постъпващия в мрежата природен газ е поета от дружеството National Grid plc (оператора на британската национална газова мрежа).
                        
                     
         
               (16)
            
            
               По отношение на географския обхват на пазара, в предишни решения на Комисията (14) се приема, че той включва Европейското икономическо пространство (ЕИП), както евентуално и Русия и Алжир.
            
         
               (17)
            
            
               Съгласно наличната информация (15), в 2008 г. общият добив на природен газ в ЕС е бил 190,3 милиарда нм3, а съответно в ЕИП — 289,5 милиарда нм3. Добитото от Shell количество през 2008 г. е било 37,60 милиарда нм3, което съответства на пазарен дял от 12,99 %. Съответно добитите количества в Русия и Алжир през 2008 г. са били 601,7 и 86,5 милиарда нм3. Следователно, общото количество на добива в ЕИП плюс Русия и Алжир е било 976,7 милиарда нм3, като делът на Shell от това количество е бил 3,85 %. Степента на концентрация на пазара на природен газ също е малка, като се има предвид присъствието на свръхголеми фирми (ExxonMobil и BP с пазарни дялове от съответно [10-20] % и [5-10] %), както и големи фирми (Statoil и Total с пазарни дялове от порядъка съответно на [10-20] % и [5-10] %), както и пазарният натиск от страна на други две фирми, които са държавни — руската „Газпром“ и алжирската Sonatrach (с пазарни дялове съответно [30-40] % и [10-20] % (16). Така посочените данни показват наличието на пряка изложеност на конкуренция.
            
         IV.   ЗАКЛЮЧЕНИЯ
   
   
               (18)
            
            
               Предвид факторите, разгледани в съображения 5—17, условието за пряко излагане на конкуренция, посочено в член 30, параграф 1 от Директива 2004/17/ЕО, се счита за изпълнено в Англия, Шотландия и Уелс по отношение на следните услуги:
               
                           а)
                        
                        
                           търсене на нефт и природен газ;
                        
                     
                           б)
                        
                        
                           добив на нефт; и
                        
                     
                           в)
                        
                        
                           добив на природен газ.
                        
                     
         
               (19)
            
            
               Тъй като се счита, че е изпълнено условието за неограничен достъп до пазара, следва да не се прилага Директива 2004/17/ЕО — нито при предоставяне на договори от страна на възлагащите органи или фирми, предназначени да дават възможност за изпълняване на посочените в букви от а) до в) от съображение 18 услуги в Англия, Шотландия и Уелс, нито при организирането на конкурси за проектиране на такива дейности в тези географски райони.
            
         
               (20)
            
            
               Настоящото решение се основава на правната и фактическата обстановка към периода от октомври до декември 2009 г., както е посочено в предоставената информация от Shell и от властите на Обединеното кралство. То може да бъде преразгледано, ако вследствие на съществени промени в правната или фактическата обстановка престанат да бъдат изпълнени условията за прилагането на член 30, параграф 1 от Директива 2004/17/ЕО,
            
         ПРИЕ НАСТОЯЩОТО РЕШЕНИЕ:
   Член 1
   Директива 2004/17/ЕО няма да се прилага по отношение на договори, предоставяни от възлагащи органи или фирми (contracting entities), предназначени да дават възможност за изпълнение на следните видове услуги в Англия, Шотландия и Уелс:
   
               а)
            
            
               търсене на нефт и природен газ;
            
         
               б)
            
            
               добив на нефт; и
            
         
               в)
            
            
               добив на природен газ.
            
         Член 2
   Адресат на настоящото решение е Обединеното кралство Великобритания и Северна Ирландия.
   
      Съставено в Брюксел на 29 март 2010 година.
      
         
            За Комисията
         
         Michel BARNIER
         
            Член на Комисията
         
      
   
   
      (1)  ОВ L 134, 30.4.2004 г., стр. 1.
   
      (2)  По-специално, Решение 2004/284/ЕО на Комисията от 29 септември 1999 г. за обявяване на концентрация за съвместима с общия пазар и Споразумението за ЕИП (дело IV/M.1383 — Exxon/Mobil) (ОВ L 103, 7.4.2004 г., стр. 1) и последващите решения, включително Решение на Комисията от 3 май 2007 г. за обявяване на концентрация за съвместима с общия пазар (дело IV/M.4545/Statoil/Hydro), в съответствие с Регламент (ЕО) № 139/2004 на Съвета.
   
      (3)  ОВ L 164, 30.6.1994 г., стр. 3.
   
      (4)  По-специално, цитираното по-горе Решение за Exxon/Mobil, както и приетото в по-близко време Решение на Комисията от 19 ноември 2007 г., в което определена концентрация се обявява за съвместима с общия пазар (дело COMP/M.4934 — Kazmunaigaz/Rompetrol), прието в съответствие с Регламент (ЕО) № 139/2004 на Съвета.
   
      (5)  По-специално, вж. горепосоченото Решение относно Exxon/Mobil (съображения 25 и 27).
   
      (6)  Вж. точка 5.2.1 от заявката и цитираните в нея източници, по-специално приложения към заявката Статистически обзор на Бритиш Петролиум относно световната енергетика, юни 2009 г. („BP Statistical Review of World Energy, June 2009“).
   
      (7)  Включително 0,34 трилиона нм3 природен газ, съответстващи на 0,34 милиарда нм3 н.е., и 3,4 милиарда барела нефт, съответстващи на 0,540 милиарда нм3 н.е., което прави общо 0,88 милиарда нм3 о.е.
   
      (8)  По-специално, вж. цитираното по-горе Решение за Exxon/Mobil, както и приетото в по-близко време Решение Kazmunaigaz/Rompetrol).
   
      (9)  Вж. стр. 8 от приложения към искането Статистически преглед на Бритиш Петролиум на световната енергетика, юни 2009 г. („BP Statistical Review of World Energy, June 2009“), наричан по-долу „Статистическите данни на Бритиш Петолиум“.
   
      (10)  Чиито пазарни дялове са по-малки от дяловете на „свръхголемите“ нефтодобивни фирми.
   
      (11)  Решение на Комисията 2007/194/ЕО от 14 ноември 2006 г., обявяващо операция по концентрация, съвместима с общия пазар и с функционирането на споразумението за ЕИП (дело COMP/M.4180 — Gaz de France/Suez) (ОВ L 88, 29.3.2007 г., стр. 47).
   
      (12)  По-специално, вж. горепосоченото решение във връзка с Gaz de France/Suez.
   
      (13)  По посоченото по-горе решение Statoil/Hydro, точка 12.
   
      (14)  Например, вж. решенията, посочени в по-горе, съображение 4.
   
      (15)  По-специално, вж. Статистическите данни на Бритиш Петролиум, стр. 24.
   
      (16)  Вж. цитираното по-горе Решение за Statoil/Hydro.